Document ID: 32013R0396

KOMISIJOS ĮGYVENDINIMO REGLAMENTAS (ES) Nr. 396/2013
2013 m. balandžio 30 d.
kuriuo dėl tam tikrų naujų keleivinių automobilių išmetamo CO2 kiekio stebėsenos reikalavimų iš dalies keičiamas Reglamentas (ES) Nr. 1014/2010
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 8 straipsnio 9 dalies pirmą pastraipą,
kadangi:
(1)
atsižvelgiant į patirtį, sukauptą vykdant naujų keleivinių automobilių išmetamo CO2 kiekio stebėseną 2010 ir 2011 m., iš dalies pakeistas Reglamento (EB) Nr. 443/2009 II priedas siekiant supaprastinti svarbių duomenų rinkimą ir padėti gamintojams veiksmingai tuos duomenis patikrinti;
(2)
norint, kad išmetamo CO2 kiekio stebėsena būtų vykdoma darniai, 2010 m. lapkričio 10 d. Komisijos reglamentą (ES) Nr. 1014/2010 dėl naujų keleivinių automobilių registracijos stebėsenos ir duomenų teikimo pagal Europos Parlamento ir Tarybos reglamentą (EB) Nr. 443/2009 (2) reikėtų suderinti su Reglamento (EB) Nr. 443/2009 II priedo pakeitimais;
(3)
todėl Reglamentas (ES) Nr. 1014/2010 turėtų būti atitinkamai iš dalies pakeistas;
(4)
šiame reglamente numatytos priemonės atitinka Klimato kaitos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 1014/2010 iš dalies keičiamas taip:
1)
3 straipsnio 7 dalis pakeičiama taip:
„7. Jei transporto priemonės ašių tarpuvėžio plotis nevienodas, valstybė narė pateikdama išsamius stebėsenos duomenis, kaip parametro „vairuojamosios ašies tarpuvėžio plotis“ arba „kitos ašies tarpuvėžio plotis“ vertę nurodo didžiausią ašies tarpuvėžio plotį.“
2)
5 straipsnis pakeičiamas taip:
„5 straipsnis
Valstybių narių rengiami duomenys
Rengdamos išsamius stebėsenos duomenis, valstybės narės į juos įtraukia:
a)
kiekvienos transporto priemonės, kurios savitasis išmetamo CO2 kiekis mažesnis kaip 50 g CO2/km - užregistruotų transporto priemonių skaičių netaikant Reglamento (EB) Nr. 443/2009 5 straipsnyje nustatytų daugiklių;
b)
kiekvienos transporto priemonės, kuri gali būti varoma etanolio (E85) degalais - savitąjį išmetamo CO2 kiekį neatsižvelgiant į 5 % išmetamo CO2 kiekio sumažinimą, kurį tokioms transporto priemonėms leidžiama taikyti pagal Reglamento (EB) Nr. 443/2009 6 straipsnį,
c)
kiekvienos transporto priemonės, kurioje taikomos naujoviškos technologijos - savitąjį išmetamo CO2 kiekį neatsižvelgiant į išmetamo CO2 kiekio sumažinimą taikant naujoviškas technologijas, į kurį leidžiama atsižvelgti pagal Reglamento (EB) Nr. 443/2009 12 straipsnį.
Išsamūs stebėsenos duomenys pateikiami šio reglamento II priede nustatytu tikslumu.“
3)
7 straipsnis pakeičiamas taip:
„7 straipsnis
Transporto priemonės, kurioms netaikomas EB tipo patvirtinimas
1. Jei keleiviniams automobiliams taikomas mažų serijų nacionalinis tipo patvirtinimas pagal Direktyvos 2007/46/EB 23 straipsnį arba individualus patvirtinimas pagal tos direktyvos 24 straipsnį, valstybės narės Komisijai pateikia atitinkamus jų teritorijoje užregistruotų kiekvienos tokios rūšies automobilių skaičius, kaip nurodyta Reglamento (EB) Nr. 443/2009 II priedo C dalies pirmoje lentelėje.
2. Valstybės narės gali parengti išsamius 1 dalyje nurodytų transporto priemonių stebėsenos duomenis; tuo atveju vietoj gamintojo pavadinimo naudojamas vienas iš šių pavadinimų:
a) „AA-IVA“- kai pateikiami duomenys apie individualiai patvirtintų tipų transporto priemones;
b) „AA-NSS“- kai pateikiami duomenys apie nacionaliniu lygiu patvirtintų tipų mažų serijų transporto priemones.“
4)
Reglamento (ES) Nr. 1014/2010 I ir II priedai pakeičiami šio reglamento priede pateiktu tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 30 d.

Labels: 12
7
8
20